Vrou tydens aanval op kleinhoewe in gesig geskietArgieffoto ŉ Vrou is Vrydagoggend in haar gesig geskiet tydens ŉ aanval op ŉ kleinhoewe in die Cullinan-distrik. Volgens voorlopige inligting het die aanval op ŉ kleinhoewe gebeur wat langs die Moloto-pad geleë is. André van Heerden, voorsitter van die plaaslike landelike veiligheidseenheid, het aan Maroela Media gesê daar was vermoedelik drie aanvallers betrokke. Die aanvallers het die vrou en ŉ werker op die kleinhoewe oorrompel. Die vrou is in die proses deur haar onderkaak geskiet. Die werker kon glo daarin slaag om ŉ vuurwapen by een van die aanvallers af te neem, waarna die drie aanvallers in ŉ voertuig op die vlug geslaan het. Marius Müller, nasionale operasionele koördineerder van AfriForum, het aan Maroela Media gesê die aanvallers het in ŉ silwer Mercedes E200 gevlug. Volgens Van Heerden het die aanvallers in die rigting van Moloto gejaag, maar om ŉ draai beheer verloor en die voertuig het omgeslaan. Hulle het van daar te voet gevlug. Van Heerden het gesê die polisie was vinnig op die toneel en daar is ook ŉ helikopter gebruik om na die verdagtes te soek. Sover bekend is niemand nog in hegtenis geneem nie. Van Heerden het gesê die vrou is na ŉ hospitaal vervoer, maar haar toestand is bestendig. Lt.kol. Lungelo Dlamini, woordvoerder van die polisie, het aan Maroela Media gesê polisiebeamptes is steeds besig op die toneel en hy sal later meer inligting oor die voorval kan bekendmaak.